REPUBLICA MOLDOVA

**CONSILIUL MUNICIPAL CHIŞINĂU**



00023165



**D E C I Z I E**

nr. \_\_\_\_\_\_ din \_\_\_\_\_\_\_\_\_\_\_\_\_\_\_\_\_\_\_

Despre aprobarea Regulamentului

cu privire la desemnarea candidaților la

funcțiile de membri ai Comisiei consultative

pentru problemele locative a Consiliului

municipal Chișinău din partea

organizațiilor necomerciale

Ținând cont de prevederile art. 8 din Legea cu privire la locuințe nr. 75 din 30.04.2015 și pct. 8-9 din Regulamentul cu privire la evidența, modul de atribuire și folosire a locuințelor sociale, aprobat prin Hotărârea Guvernului nr. 447 din 19.06.2017, în temeiul art. 13 (5), art. 14 (3) și art. 19 (3) din Legea Republicii Moldova nr. 436-XVI din 28.12.2006 „Privind administrația publică locală”, art. 6 din Legea nr. 136 din 17.06.2016 „Privind statutul municipiului Chișinău”, Consiliul municipal Chișinău **DECIDE**:

1. Se aprobă Regulamentul privind desemnarea candidaților la funcțiile de membri ai Comisiei consultative pentru problemele locative a Consiliului municipal Chișinău din partea organizațiilor necomerciale, conform anexei.
2. Direcția generală locativ-comunală și amenajare va iniția procedura de selectare a candidaților la funcțiile de membri ai Comisiei din partea organizațiilor necomerciale, în cazul în care funcțiile respective devin vacante și va propune spre aprobare Consiliului municipal Chișinău candidații selectați, conform prevederilor prezentului Regulament.
3. Controlul executării prezentei decizii se pune în sarcina primarului general interimar al municipiului Chișinău, dl Nistor Grozavu.

PREŞEDINTE DE ŞEDINŢĂ

SECRETAR INTERIMAR AL CONSILIULUI Adrian TALMACI

Anexă

la decizia Consiliului municipal Chișinău

nr. \_\_\_\_\_\_\_\_ din \_\_\_\_\_\_\_\_\_\_\_\_\_\_\_\_\_\_

**Regulamentul**

**cu privire la desemnarea candidaților la funcțiile de membri**

**ai Comisiei consultative pentru problemele locative a Consiliului**

**municipal Chișinău din partea** **organizațiilor necomerciale**

1. Prezentul Regulament stabilește modul de selectare și aprobare a candidaților pentru funcția de membri ai Comisiei pentru problemele locative a Consiliului municipal Chișinău din partea organizațiilor necomerciale, inclusiv a asociațiilor obștești ale persoanelor cu dezabilități.
2. În sensul prezentul Regulament sunt utilizate următoarele noțiuni:

* „Candidat la funcția de membru al Comisiei consultative pentru problemele locative din partea organizațiilor necomerciale” (în continuare „candidat la funcția de membru”) - persoană fizică, membru al unei organizații necomerciale, selectată și desemnată în această calitate în conformitate cu prezentul Regulament;
* „Organizație necomercială” – persoană juridică al cărei scop este altul decât obținerea de venit (art. 180 din Codul Civil al Republicii Moldova nr. 1107 din 06.06.2002);
* „Persoană împuternicită pentru participarea la adunarea Organizațiilor necomerciale” (în continuare „persoană împuternicită”) – persoana împuternicită de către organul suprem al organizației necomerciale să reprezinte Organizația și să participe la toate activitățile ce țin de selectarea candidaților pentru funcția de membru;
* „Comisia consultativă pentru domeniul locuințelor” – Comisia instituită de către Consiliul municipal Chișinău în vederea îndeplinirii obligațiilor stabilite în pct. 10 din Regulamentul cu privire la evidența, modul de atribuire și folosire a locuințelor sociale, aprobat prin Hotărârea Guvernului nr. 447 din 19.06.2017;
* „Adunarea organizațiilor necomerciale” – adunarea organizată de către Primăria municipiului Chișinău (DGLCA) în vederea selectării candidaților la funcția de membri la care participă persoanele împuternicite din municipiul Chișinău;
* „Asociația obștească a persoanelor cu dizabilități” – Asociație obștească, care are ca scop statutar al activității sale apărarea sau realizarea drepturilor persoanelor cu dizabilități.

1. Numărul membrilor Comisiei pentru problemele locative din partea organizațiilor necomerciale, inclusiv a asociațiilor obștești a persoanelor cu dezabilități se stabilește în conformitate cu prevederile Regulamentului cu privire la evidența, modul de atribuire și folosire a locuințelor sociale, aprobat prin Hotărârea Guvernului nr. 447 din 19.06.2017, în număr de 3 (trei) membri.
2. Candidații la funcția de membri ai Comisiei consultative pentru problemele locative din partea organizațiilor necomerciale se selectează de către adunarea organizațiilor necomerciale și se propun spre aprobare Consiliului municipal Chișinău.
3. Adunarea organizațiilor necomerciale se convoacă și se petrece în modul după cum urmează:
   1. În cazul în care cel puțin una din funcțiile de membru al Comisiei pentru problemele locative din partea organizațiilor necomerciale, inclusiv a asociațiilor obștești a persoanelor cu dezabilități devine vacantă, DGLCA inițiază procedura de selectare a candidaților la funcțiile de membri, corespunzător funcției vacante.
   2. După inițierea procedurii de selectare a candidaților la funcția de membri ai Comisiei pentru problemele locative din partea organizațiilor necomerciale, inclusiv a asociațiilor obștești a persoanelor cu dezabilități, DGLCA și Primăria municipiului Chișinău, în termen de 3 luni înainte de data desfășurării adunării organizațiilor necomerciale, anunță public, prin publicarea pe paginile web oficiale ale Primăriei municipiului Chișinău și DGLCA despre data și locul petrecerii acesteia. În anunțul de petrecere a adunării organizațiilor necomerciale se indică numărul de funcții de membru al Comisiei consultative pentru problemele locative din partea organizațiilor necomerciale;
   3. La adunarea organizațiilor necomerciale pot participa câte un reprezentant ai organizațiilor necomerciale, care au adresa juridică pe teritoriul orașului Chișinău;
   4. Reprezentantul organizației necomerciale este desemnat la decizia organului suprem al acesteia;
   5. Despre înregistrarea pentru participare la adunarea organizațiilor necomerciale, solicitantul prezintă la DGLCA:

* cererea de participare din partea organizației/asociației;
* copia actului de constituire a organizației/asociației;
* copia statutului organizației/asociației;
* procesul-verbal al organului suprem a organizației/asociației privind numirea persoanei în calitate de reprezentant al organizației necomerciale sau asociației persoanelor cu dizabilități;
* copia buletinului de identitate.
  1. Cererile de participare la adunarea generală se depun până la data stabilită pentru depunerea cererilor (cu o lună înaintea desfășurării adunării organizațiilor necomerciale);
  2. După încheierea termenului de depunere a cererilor, DGLCA stabilește lista reprezentanților organizațiilor necomerciale admiși la adunarea generală în baza actelor prezentate. Se admit pentru participare persoanele împuternicite din partea organizațiilor necomerciale, în cazul prezentării actelor specificate în pct. 5.5;
  3. După stabilirea listei reprezentanților organizațiilor necomerciale admiși la adunarea generală, în termen de 2 săptămâni până la desfășurarea adunării, acestea se publică pe paginile web ale Primăriei municipiului Chișinău și DGLCA;
  4. Adunarea generală a organizațiilor necomerciale se organizează de către DGLCA la data și locul stabilit în anunțul privind organizarea adunării;
  5. Adunarea generală a organizațiilor necomerciale este deliberativă dacă la aceasta s-au prezentat reprezentanți ai organizațiilor necomerciale și reprezentanți ai asociațiilor obștești ale persoanelor cu dezabilități, într-un număr egal sau mai mare decât numărul funcțiilor de membri vacante.

6. Deciziile adunării organizațiilor necomerciale se aprobă cu majoritatea voturilor celor prezenți.

7. Pentru desfășurarea adunării organizațiilor necomerciale se alege un președinte propus din rândul persoanelor împuternicite, participante la adunare, și se aprobă ordinea de zi cu o singură chestiune – alegerea candidaților la funcția de membri în număr egal cu numărul de funcții de membri vacante.

8. Candidații la funcția de membri se propun din rândul persoanelor împuternicite și se supun votului adunării.

9. Se numesc candidați la funcția de membri persoanele împuternicite care au acumulat cele mai multe voturi, în ordinea descrescătoare în limita numărului de funcții de candidați propuși de a fi selectați.

10. Se numește candidat la funcția de membru din partea asociației obștești a persoanelor cu dezabilități, reprezentantul asociației obștești ale persoanelor cu dezabilități care a acumulat cele mai multe voturi.

11. În cazul în care mai multe persoane au acumulat un număr egal de voturi și nu poate fi desemnat candidatul la funcția de membru, acesta se selectează în rezultatul votării repetate, la care se votează numai pretendenții care au acumulat un număr egal de voturi.

12. În cazul în care conform rezultatului votului nu s-a putut selecta candidații la funcția de membri aceștia (candidații la funcția de membri) se selectează prin tragere la sorț (din rândul celor 2 care au acumulat cel mai multe voturi), în prezența adunării generale a organizațiilor necomerciale, iar rezultatul final se înregistrează în procesul-verbal.

13. Procesul-verbal al adunării generale se întocmește de reprezentantul DGLCA și se semnează de acesta și Președintele adunării generale ales din rândul reprezentanților participanți.

14. Candidații selectați conform prevederilor prezentului Regulament se propun spre aprobare Consiliului municipal Chișinău în calitate de membri la funcția de membri ai Comisiei pentru problemele locative a Consiliului municipal Chișinău din partea organizațiilor necomerciale (inclusiv a asociațiilor obștești ale persoanelor cu dezabilități).

SECRETAR INTERIMAR AL MUNICIPIULUI

Adrian TALMACI